

 **REPUBLIKA HRVATSKA**

 **ISTARSKA ŽUPANIJA**

 **GRAD POREČ - PARENZO**

**CITTÀ DI POREČ - PARENZO**

 **Gradonačelnik**

**KLASA:024-01/24-01/287**

**URBROJ:2163-6-09/01-24-2**

**Poreč-Parenzo, 14. kolovoza 2024.**

Na temelju članka 53. Statuta Grada Poreča - Parenzo (,,Službeni glasnik Grada Poreča – Parenzo”, broj 02/13, 10/18, 02/21 i 12/24)Gradonačelnik Grada Poreča-Parenzo je donio sljedeći

**Z A K L J U Č A K**

1. Utvrđuje se prijedlog Odluke o plaći i naknadama Gradonačelnika i zamjenika Gradonačelnika Grada Poreča-Parenzo s obrazloženjem, te se dostavlja Gradskom vijeću Grada Poreča-Parenzo na razmatranje i donošenje u priloženom tekstu.

2. Na sjednici Gradskog vijeća sva potrebna tumačenja, uz prijedlog Odluke, dat će Darko Saftić, pročelnik Upravnog odjela za opću upravu.

|  |  |  |
| --- | --- | --- |
| Prilog: * Prijedlog Odluke
 |  | **GRADONAČELNIK****Loris Peršurić** |

**DOSTAVITI**:

1. Gradsko vijeće, ovdje,
2. Pismohrana, ovdje.

 

 **REPUBLIKA HRVATSKA**

 **ISTARSKA ŽUPANIJA**

 **GRAD POREČ - PARENZO**

**CITTÀ DI POREČ - PARENZO**

 **Gradsko vijeće**

**KLASA:**

**URBROJ:**

**Poreč-Parenzo,**

Na temelju članaka 3. i 6. Zakona o plaćama u lokalnoj i područnoj (regionalnoj) samoupravi (,,Narodne novine“ broj 28/10 i 10/23), a u vezi s člancima 5. i 7. Zakona o sprječavanju sukoba interesa (,,Narodne novine“ broj 143/21), te članka 41. Statuta Grada Poreča-Parenzo (,,Službeni glasnik Grada Poreča-Parenzo" broj 02/13, 10/18, 2/21 i 12/24), Gradsko vijeće Grada Poreča-Parenzo je, na sjednici održanoj 2024. godine, donijelo sljedeću

**O D L U K U**

**o plaći i naknadama Gradonačelnika i zamjenika Gradonačelnika**

 **Grada** **Poreča-Parenzo**

**Članak 1.**

Ovom Odlukom određuje se plaća Gradonačelnika i zamjenika Gradonačelnika Grada Poreča-Parenzo (u daljnjem tekstu: dužnosnici) koji dužnost u Gradu Poreču-Parenzo obavljaju profesionalno, te visina naknade za rad i druga prava dužnosnika koji dužnost obavljaju bez zasnivanja radnog odnosa.

**Članak 2.**

Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod, bez obzira jesu li korišteni u muškom ili ženskom rodu.

**Članak 3.**

Osnovica za obračun plaće Gradonačelnika Grada Poreča-Parenzo (u daljnjem tekstu: Gradonačelnik) i njegovih zamjenika koji profesionalno obnašaju dužnost utvrđuje se u visini osnovice za obračun plaće državnih dužnosnika, prema propisima kojima se uređuju obveze i prava državnih dužnosnika.

**Članak 4.**

Za obračun plaće Gradonačelnika određuje se koeficijent 5,27.

**Članak 5.**

Za obračun plaće zamjenika Gradonačelnika koji profesionalno obavlja dužnost određuje se koeficijent 4,47.

**Članak 6.**

Mjesečnu plaću Gradonačelnika i njegovog zamjenika čini umnožak koeficijenta i osnovice za obračun plaće određenih ovom Odlukom, uvećan za 0,5% za svaku navršenu godinu radnog staža, ukupno najviše za 20%.

**Članak 7.**

Gradonačelniku i njegovom zamjeniku koji profesionalno obavlja dužnost, na odgovarajući način pripadaju i ostala prava iz radnog odnosa, sukladno propisima o radnim odnosima koji se odnose na prava i obveze službenika i namještenika Grada Poreča-Parenzo te propisa koji uređuju sprječavanje sukoba između privatnog i javnog interesa u obnašanju javnih dužnosti.

Dužnosnici iz stavka 1. ovoga članka imaju pravo na:

* dnevnice za službeno putovanje u tuzemstvu i inozemstvu,
* naknadu stvarnih materijalnih troškova na službenom putovanju,
* naknadu troškova prijevoza na posao i s posla,
* novčanu paušalnu naknadu za podmirivanje troškova prehrane,

u visini odnosno iznosima propisanim aktima koji se primjenjuju za službenike i namještenike u upravnim tijelima Grada Poreča-Parenzo.

**Članak 8.**

Dužnosnici koji dužnost obnašaju bez zasnivanja radnog odnosa imaju pravo na naknadu za rad u iznosu od 50% umnoška koeficijenta za obračun plaće odgovarajućeg dužnosnika koji dužnost obavlja profesionalno i osnovice za obračun plaće iz članka 3. ove Odluke.

**Članak 9.**

Gradonačelnik i njegovi zamjenici koji dužnost ne obavljaju profesionalno imaju pravo na naknadu troškova prijevoza za dolazak i odlazak u sjedište Grada Poreča-Parenzo u visini naknade troškova prijevoza na posao i s posla propisane aktima koji se primjenjuju za službenike i namještenike u upravnim tijelima Grada Poreča-Parenzo.

**Članak 10.**

Za vrijeme obavljanja njihovih dužnosti izvan područja Grada Poreča-Parenzo na temelju posebnog naloga Gradonačelnika, Gradonačelniku i njegovim zamjenicima koji dužnost ne obavljaju profesionalno pripadaju stvarni materijalni troškovi na službenom putovanju i dnevnice za službeno putovanje u tuzemstvu i inozemstvu.

Visina dnevnice i troškova iz stavka 1. ovoga članka određuje se u visini odnosno iznosima propisanim aktima koji se primjenjuju za službenike i namještenike u upravnim tijelima Grada Poreča-Parenzo.

**Članak 11.**

Za vrijeme obavljanja dužnosti, dužnosnik ima pravo na korištenje službenog vozila, računala i mobilnog uređaja u vlasništvu Grada Poreča-Parenzo za službene potrebe sukladno aktima Grada Poreča-Parenzo.

**Članak 12.**

U roku od 30 dana od stupanja na snagu ove Odluke pročelnik upravnog tijela Grada Poreča-Parenzo nadležnog za kadrovske poslove donijet će pojedinačna rješenja o plaći Gradonačelnika i njegovih zamjenika, odnosno o naknadi Gradonačelniku i njegovim zamjenicima koji dužnost obnašaju bez zasnivanja radnog odnosa.

Protiv rješenja iz stavka 1. ovog članka žalba nije dopuštena, ali se može pokrenuti upravni spor u roku od 30 dana od dana dostave tog rješenja.

**Članak 13.**

Danom stupanja na snagu ove Odluke prestaje važiti Odluka o plaći i naknadama Gradonačelnika i njegovih zamjenika (,,Službeni glasnik Grada Poreča“ broj 04/10, 06/13, 03/14 i 03/15).

**Članak 14.**

Ova Odluka će se objaviti u ,,Službenom glasniku Grada Poreča-Parenzo“, a stupa na snagu prvoga dana od dana objave.

 **PREDSJEDNIK**

 **GRADSKOG VIJEĆA**

 **Zoran Rabar**

**DOSTAVITI**:

1. Gradonačelnik, ovdje,

2. Upravni odjel za opću upravu, ovdje,

3. Upravni odjel za financije, ovdje,

3. Pismohrana, ovdje.

**OBRAZLOŽENJE**

**Pravna osnova za donošenje Odluke:**

Člankom 41. Statuta Grada Poreča-Parenzo ("Službeni glasnik Grada Poreča " br. 02/13, 10/18, 2/21 i 12/24) propisano je da Gradsko vijeće donosi odluke i druge opće akte kojima se uređuju pitanja iz njegove nadležnosti određene zakonom.

Člankom 3. Zakona o plaćama u lokalnoj i područnoj (regionalnoj) samoupravi ("Narodne novine" broj 28/10 i 10/23, dalje: ZPLPS-a) određeno je da osnovicu i koeficijente za obračun plaće Gradonačelnika i njegovih zamjenika koji dužnost obavljaju profesionalno odlukom određuje Gradsko vijeće, na prijedlog Gradonačelnika, dok je odredbom članka 6. ZPLPS-a propisano da naknade za rad župana, zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće, te da odluku o visini naknade za rad iz članka donosi predstavničko tijelo jedinice lokalne i područne (regionalne) samouprave.

**Ocjena stanja:**

Odlukom o plaći i naknadama Gradonačelnika i njegovih zamjenika ("Službeni glasnik Grada Poreča-Parenzo" br. 04/10, 06/13, 03/14 i 03/15) određeni su osnovica i koeficijenti za obračun plaće Gradonačelnika i njegovih zamjenika koji dužnost obavljaju profesionalno, i to na način da je određena osnovica u iznosu tadašnje osnovice za obračun plaće državnih dužnosnika, prema propisima kojima se uređuju obveze i prava državnih dužnosnika, te su određeni koeficijenti za obračun plaće sukladno najvišem iznosu koji dopušta ZPLPS.

Istom Odlukom određen je i iznos naknade zamjenicima Gradonačelnika koji dužnost obnašaju bez zasnivanja radnog odnosa s Gradom Porečom-Parenzo. Međutim, potonje citirana Odluka ne sadrži iznos naknade koja se određuje Gradonačelniku koji svoju dužnost obnaša bez zasnivanja radnog odnosa s Gradom Porečom-Parenzo.

**Osnovna pitanja koja treba urediti Odlukom:**

Odlukom se predlaže uskladiti predloženu Odluku sa državnim propisima odnosno utvrditi naknadu za rad Gradonačelnika i njegovih zamjenika koji dužnost obavljaju profesionalno, na način da se odredi osnovica u iznosu važeće (nove) osnovice za obračun plaće državnih dužnosnika, prema propisima kojima se uređuju obveze i prava državnih dužnosnika, te da se odrede koeficijenti za obračun plaće sukladno najvišem iznosu koji dopušta ZPLPS. Odluka o visini osnovice za obračun plaća državnih dužnosnika ("Narodne novine" broj 88/24) stupila je na snagu 27.07.2024. godine, a njome je osnovica za obračun plaća državnih dužnosnika utvrđena u visini od 947,18 eura bruto. Istom Odlukom prestala je važiti prethodna Odluka o visini osnovice za obračun plaća državnih dužnosnika ("Narodne novine" broj 151/14), kojom je predmetna osnovica bila utvrđena u iznosu od 3.890,00 kuna bruto.

Odlukom se predlaže utvrditi naknadu za rad Gradonačelnika i njegovih zamjenika koji svoju dužnost obnašaju bez zasnivanja radnog odnosa s Gradom Porečom-Parenzo, na način da dužnosnici koji dužnost obnašaju bez zasnivanja radnog odnosa imaju pravo na naknadu za rad u iznosu od 50% umnoška koeficijenta za obračun plaće odgovarajućeg dužnosnika koji dužnost obavlja profesionalno i osnovice za obračun plaće iz članka 1. ove Odluke, a sve sukladno odredbama ZPLPS-a.

U donjoj tablici dan je usporedni prikaz plaća i naknada Gradonačelnika i njegovih zamjenika prema dosadašnjoj i predloženoj Odluci:

|  |  |  |  |  |  |
| --- | --- | --- | --- | --- | --- |
| **Plaća** **gradonačelnika i njegovih zamjenika koji profesionalno obnašaju dužnost**  | **Koeficijent****za****obračun****plaće****lokalnih****dužnosnika** | **Dosadašnja osnovica****za****obračun****plaće****državnih****dužnosnika****bruto**  | **Važeća osnovica****za****obračun****plaće****državnih****dužnosnika****bruto**  | **Dosadašnji najveći****iznos****mjesečne****bruto plaće****gradonačelnika****propisan****člankom****4. Zakona** | **Važeći najveći****iznos****mjesečne****bruto plaće****gradonačelnika****propisan****člankom****4. Zakona** |
| Gradonačelnik u Gradu koji ima višeod 10.000 stanovnika | 5,27 | 3.890,00 kn/ 516,29 EUR | 947,18 EUR | 20.500,30 kn/ 2.720,86 EUR | 4.991,64 EUR |
| Zamjenik gradonačelnikau Gradukoja imaviše od 10.000stanovnika | 4,47 | 3.890,00 kn/ 516,29 EUR | 947,18 EUR | 17.427,20 kn / 2.312,99 EUR | 4.243,37 EUR |

Odlukom su predložene odredbe o tome da Gradonačelnik i njegovi zamjenici koji dužnost obavljaju profesionalno imaju pravo na:

- dnevnice za službeno putovanje u tuzemstvu i inozemstvu,

- naknadu stvarnih materijalnih troškova na službenom putovanju,

- naknadu troškova prijevoza na posao i s posla,

- novčanu paušalnu naknadu za podmirivanje troškova prehrane,

u visini odnosno iznosima propisanim aktima koji se primjenjuju za službenike i namještenike u upravnim tijelima Grada Poreča-Parenzo.

Također, u predmetnoj se Odluci predložene odredbe tome da Gradonačelnik i njegovi zamjenici koji dužnost ne obavljaju profesionalno imaju pravo na:

- naknadu troškova prijevoza za dolazak i odlazak u sjedište Grada Poreča-Parenzo u visini naknade troškova prijevoza na posao i s posla propisane za službenike i namještenike u upravnim tijelima Grada Poreča-Parenzo,

- naknadu stvarnih materijalnih troškova na službenom putovanju i dnevnica za vrijeme obavljanja njihovih dužnosti izvan područja Grada Poreča-Parenzo na temelju posebnog naloga Gradonačelnika.

Predlaže se da, za vrijeme obavljanja dužnosti, dužnosnik ima pravo na korištenje službenog vozila, računala i mobilnog uređaja u vlasništvu Grada Poreča-Parenzo za službene potrebe sukladno aktima Grada Poreča-Parenzo.

Odlukom je utvrđeno kako će pročelnik upravnog tijela Grada Poreča-Parenzo nadležnog za kadrovske poslove donijeti pojedinačna rješenja o plaći Gradonačelnika i njegovih zamjenika, odnosno o naknadi Gradonačelniku i njegovim zamjenicima zamjenika Gradonačelnika koji dužnost obnašaju bez zasnivanja radnog odnosa, sukladno odredbama ZPLPS-a.

**Cilj donošenja Odluke:**

Cilj donošenja predložene Odluke je određivanje osnovice i koeficijenta za obračun plaće Gradonačelnika i njegovih zamjenika koji dužnost obavljaju profesionalno, kao i naknade za rad Gradonačelniku i njegovima zamjenicima koji svoju dužnost obnašaju bez zasnivanja radnog odnosa s Gradom Porečom-Parenzo.

Nadalje, donošenjem i stupanjem na snagu predložene Odluke steći će se uvjeti za značajnije povećanje osnovice za plaće službenika i namještenika zaposlenih u upravnim tijelima Grada Poreča-Parenzo, kao i ostalih zaposlenih u gradskim ustanovama za koje se plaće osiguravaju iz gradskog proračuna, koje će moći uslijediti s isplatom plaće zaposlenih za mjesec rujan 2024. godine.

**Sredstva potrebna za ostvarenje Odluke:**

Sredstva za ostvarenje predložene Odluke osigurana su u Proračunu Grada Poreča-Parenzo.